DECRETO 200/2010, do 2 de decembro, polo que se declara a urxente ocupación, para os efectos de expropiación forzosa, dos bens e dereitos necesarios para a realización das obras do proxecto de construción de beirarrúas na marxe dereita da pista á igrexa, parroquia de Xaviña do concello de Camariñas.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 20/12/2010

O Concello de Camariñas, en sesión do día vinte e sete de febreiro de dous mil nove, aprobou o proxecto de construción de beirarrúas na marxe dereita da pista á igrexa, parroquia de Xaviña e, na sesión do trinta de xullo de dous mil dez, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52º da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Presidencia, Administracións Públicas e Xustiza, e contén a xustificación acreditativa da motivación para a declaración de urxente ocupación.
Que o expediente se tratou na comisión de secretarios xerais previa á súa elevación ao Consello da Xunta de Galicia.
Que o expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3º da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala o Concello trátase de dotar varios núcleos de poboación dunha serie de servizos básicos e imprescindibles como son a execución dunha rede de sumidoiros, que facilitará a condución de auga potable así como a recollida e evacuación de augas pluviais. Doutra banda, a construción de beirarrúas na marxe dereita da vía, que une a igrexa cos equipamentos da zona, mellorará a seguranza viaria, ao tratarse dunha pista que non reúne as condicións de seguridade para a circulación de vehículos nin para o paso de peóns, cunha presenza frecuente de cativos.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27º.2 e 28º.2 do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día dous de decembro de dous mil dez,
DISPOÑO:
Artigo único.-De conformidade co disposto no artigo 52º da Lei de expropiación forzosa, declárase a urxente ocupación, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de construción de beirarrúas na marxe dereita da pista á igrexa, parroquia de Xaviña do concello de Camariñas, debendo, se é o caso, unha vez ocupados os terreos necesarios, obter as autorizacións que sexan necesarias dos organismos competentes, con carácter previo ao inicio das obras.
Santiago de Compostela, dous de decembro de dous mil dez.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza